Document ID: 32007R0373

UREDBA KOMISIJE (ES) št. 373/2007
z dne 2. aprila 2007
o spremembi in popravku Uredbe (ES) št. 795/2004 o podrobnih pravilih za izvajanje sheme enotnega plačila, predvidenega v Uredbi Sveta (ES) št. 1782/2003
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1782/2003 z dne 29. septembra 2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete ter o spremembi uredb (EGS) št. 2019/93, (ES) št. 1452/2001, (ES) št. 1453/2001, (ES) št. 1454/2001, (ES) št. 1868/94, (ES) št. 1251/1999, (ES) št. 1254/1999, (ES) št. 1673/2000, (EGS) št. 2358/71 in (ES) št. 2529/2001 (1), in zlasti drugega stavka člena 60(2) ter člena 145(c) in (d) Uredbe,
ob upoštevanju naslednjega:
(1)
Uredba Komisije (ES) št. 795/2004 (2) uvaja pravila za izvajanje sheme enotnega plačila od leta 2005. Izkušnje administrativnega in operativnega izvajanja navedene sheme na nacionalni ravni so pokazale, da so v določenih pogledih potrebna dodatna podrobnejša pravila, v drugih pa je treba obstoječa pravila razjasniti in prilagoditi.
(2)
Sladkorni trs zaseda zemljišče pet let in se večkrat žanje, zato ga lahko opredelimo kot trajni nasad. V skladu s členom 44(2) Uredbe (ES) št. 1782/2003 površine s trajnimi nasadi na splošno niso upravičene do uveljavljanja pravic do plačila. Vendar člen 3b(2) Uredbe (ES) št. 795/2004 določa upravičenost trajnih nasadov v okviru sheme enotnega plačila pod pogojem, da je za površino treba zaprositi za pomoč za energetske rastline, določeno v členu 88 Uredbe (ES) št. 1782/2003.
(3)
Uredba (ES) št. 1782/2003, kakor je bila spremenjena z Uredbo Sveta (ES) št. 319/2006 (3), opredeljuje pravila za nevezano podporo in za vključitev podpore za sladkorno peso, sladkorni trs ter cikorijo v shemo enotnega plačila. Površine s takšnimi nasadi morajo biti zato upravičene, ne da bi bilo treba zanje zaprositi v okviru sheme za energetske rastline. Sladkorni trs je primerno izključiti iz opredelitve trajnega nasada v členu 2 Uredbe (ES) št. 795/2004 tako, da se doda seznamu nasadov, ki so opredeljeni kot večletne poljščine za namen naslova III Uredbe (ES) št. 1782/2003.
(4)
V skladu s členom 52 Uredbe (ES) št. 1782/2003 bo proizvodnja konoplje, ki se ne goji za vlakna, dovoljena kot uporaba zemljišča v okviru sheme enotnega plačila od 1. januarja 2007 dalje. Odobritev plačil mora biti pogojena z uporabo certificiranih semen določenih sort. Člen 29 Uredbe (ES) št. 795/2004 je zato treba ustrezno spremeniti.
(5)
Storjena je bila napaka v besedilu člena 30(5) Uredbe (ES) št. 795/2004, ki določa, da morajo države članice sprejeti ukrepe, potrebne za uporabo člena 29 Uredbe (ES) št. 1782/2003 pri proizvajalcih, ki z nenormalno majhnim številom glav živine (GVŽ) v delu leta umetno ustvarijo pogoje, potrebne za upoštevanje najmanjše kmetijske dejavnosti. Države članice morajo to obveznost izpolniti, kadar gre za nenormalno veliko število GVŽ. Navedeno določbo je treba zato popraviti.
(6)
V Prilogi II k Uredbi (ES) št. 795/2004 je bilo na podlagi podatkov, ki so jih Komisiji sporočile zadevne države članice, določeno povprečno število hektarjev iz člena 60(2) Uredbe (ES) št. 1782/2003. Malta in Slovenija sta Komisiji sporočili zadevne podatke. Zato je primerno, da se za ti državi članici določi tudi število hektarjev.
(7)
Ker se vključitev podpore za sladkorno peso, sladkorni trs in cikorijo v shemo enotnega plačila uporablja od 1. januarja 2006, je primerno zagotoviti, da se spremenjena določba o upravičenosti površin sladkornega trsa za shemo enotnega plačila uporablja retroaktivno od tega datuma dalje.
(8)
Ker Uredba (ES) št. 795/2004 uvaja pravila za izvajanje sheme enotnega plačila od 1. januarja 2005, mora popravek člena 30(5) veljati od tega datuma dalje.
(9)
Uredbo (ES) št. 795/2004 bi bilo zato treba ustrezno spremeniti in popraviti.
(10)
Ukrepi, predvideni s to uredbo, so v skladu z mnenjem Upravljalnega odbora za neposredna plačila -
SPREJELA NASLEDNJO UREDBO:
Člen 1
Uredba (ES) št. 795/2004 se spremeni:
1.
V razpredelnici v členu 2(d) se doda naslednja vrstica:
„1212 99 20
Sladkorni trs“
2.
V členu 29 se drugi stavek nadomesti z naslednjim:
„Seme se certificira/potrdi v skladu z Direktivo Sveta 2002/57/ES (4) in zlasti člena 12 Direktive.
3.
V členu 30 se odstavek 5 nadomesti z naslednjim besedilom:
„5. Države članice sprejmejo ukrepe, potrebne za uporabo člena 29 Uredbe (ES) št. 1782/2003 pri proizvajalcih, ki z nenormalno velikim številom GVŽ v delu leta umetno ustvarijo pogoje, potrebne za upoštevanje najmanjše kmetijske dejavnosti.“
4.
Priloga II se nadomesti z besedilom iz Priloge k tej uredbi.
Člen 2
Ta uredba začne veljati na dan objave v Uradnem listu Evropske unije.
Člen 1(1) se uporablja od 1. januarja 2006 dalje.
Člen 1(2) se uporablja od 1. januarja 2007 dalje.
Člen 1(3) se uporablja od 1. januarja 2005 dalje.
Ta uredba je v celoti zavezujoča in se neposredno uporablja v vseh državah članicah.
V Bruslju, 2. aprila 2007

Labels: 19
5
6